JKW-KABAB-01-KA-006-wylie
@#/__/'jam dbyangs mkhyen brtse'i dbang po'i rnam thar snying por dril ba bzhugs so//_dkon mchog rtsa gsum rgya mtsho'i bdag__/dpal ldan bla mar gus btud nas/__/rang tshul sgro skur ma mchis par/__/dam pa'i gsung ngor mdor bsdus brjod/__/kho bo bod chen sde dge'i shar/__/gter lhung zhes pa'i sa yi char/__/khyung chen brag gi 'dabs rol tu/__/gnyos kyi rigs su grags pa las/__/rab yid lcags pho 'brug gi lo'i/__/dbyar tha chu stod zla ba yi/__/chos 'khor bskor ba'i dus tshes dang*/__/nye ba dkar phyogs rdzogs pa'i nyin/__/ngo mtshar ltas bcas btsas so skad/__/dran tsam dus su ye shes kyi/__/mgon po phyag drug e ka dzas/__/yang yang brtse zhing skyong ba dang*/__/tshe sngon bag chags 'al 'ol dran/__/chung nas rab byung phyogs su bsnyen/__/nyer gcig lo yi gung son tshe/__/smin grol chos kyi gling chen por/__/brtan mkhas rdzogs pa'i dge ba'i bshes/__/rig 'dzin bzang por bsnyen par rdzogs/__/khri chen sangs rgyas kun dga' las/__/dbu ma lugs kyi sems bskyed dang*/__/dpal chen yang dag so lugs dang*/__/rig 'dzin thugs tig dbang bskur nos/__/sdom pa gsum dang ldan par byas/__/snga phyir khams dbus gtsang gsum du/__/mi lo bcu gsum thos pa btsal/__/rdo rje 'dzin dang dge ba'i bshes/__/rig byed gzhung la mkhas pa sogs/__/gtsug nor brgya dang lnga bcu bsten/__/bzo gso sgra tshad yan lag bcas/__/'dul mdzod dbu phar bshad srol thos/__/gsar rnying rdo rje theg pa yi/__/dbang dang byin rlabs rjes gnang sogs/__/bka' gter bka' gdams sa skya pa/__/'bri stag mtshur dang gdan 'brug gi/__/sngon gyi lugs srol ma nyams par/__/bzhugs pa'i smin grol gdams ngag dang*/__/bde dgyes gsang gsum dus 'khor lo/__/sgyu 'khrul gsang ba snying po sogs/__/rgyab rten rgyud ky-i bshad pa dang*/__/bka' bstan dam pa'i gsung rab lung*/__/glegs bam bdun brgya lhag tsam nyan/__/mdor na bshad rgyud shing rta bcu'i/__/ring lugs rgyun bzhugs phal cher thos/__/cung zad sbyangs shing phyogs tsam shes/__/rang gzhan grub mtha'i khas len dang*/__/chos rgyus shin tu che ba byung*/__/thos pas de rnams phal cher zhig__/yang nas yang du 'chad pa dang*/__/lan re ma 'chad med pa ltar/__/dam pa'i skyes bu mchog rnams dang*/__/phal pa mu to yan chad la/__/nyin mtshan chos sbyin ci nus spel/__/bstan pa'i rgyun tsam 'byung re ba'i/__/lhag bsam smon pa snying nas bgyis/__/gser zangs 'ba' zhig las grub pa'i/__/sku rten stong phrag gnyis tsam dang*/__/khyad par gsung rten glegs bam ni/__/pusti bzhi bcu nye ba'i spar/__/bris dang spar la bsdoms pa yi/__/glegs bam stong phrag gnyis tsam bzhengs/__/de rnams bzhugs pa'i lha khang khag__/bcu gsum tsam zhig bkod mdzes bskrun/__/thugs rten mchod sdong chen mos gtsos/__/gser zangs las grub brgya phrag lhag__/bzhengs shing ci nus mchod 'bul bgyis/__/gnas gzhi gsar du bzhengs pa ni/__/dus kyi mthar 'khyol dka' bas na/__/bskrun pa'i rtsol ba ma mchis kyang*/__/phyogs 'dir stod smad 'khrugs long gis/__/dgon gnas phal cher nyams pa rnams/__/rgya bod chos rgyal sde dge bcas/__/dpon blon rnams kyi rgyud bskul nas/__/nyams gsos zhal 'debs zhal bskos dang*/__/rang ngos mdzub mgo'i mchod pa'i dpes/__/dngos ja sum stong lhag pa phul/__/phal cher gsar bzhengs nyams gso sogs/__/tshags su tshud pa'i bya ba bsgrub/__/phan tshun chos kyi sde rnams su/__/lo re bzhin du yon sbyar nas/__/gzungs sngags bsngo ba smon lam rten/__/snga rjes dngos ja bzhi stong gi/__/rtsa ba nyams pa med phul nas/__/'brel tshad don ldan smon pa bgyis/__/sa kar rnying ma dge lugs kyi/__/bstan 'dzin skyes mchog dam pa sogs/__/dge ba'i bshes gnyen mtha' yas dang*/__/rgya bod dpon chen gtsor gyur pa'i/__/'dus pa tshad bzung med pa la/__/chos kyi mchod pa 'bul ba dang*/__/rkyen sel dbang dang byin rlabs sogs/__/blo sna sun sun re ba bskangs/__/gong ma'i yul rnams thams cad la/__/ci nus mchod pa'i sprin yang spros/__/rang nyid grub mtha' gang la yang*/__/gus shing dad pa ma gtogs pa/__/log rtogs cung zad med pa'i mthus/__/g.yung drung bon lugs tshun chod kyi/__/slob 'brel rgya che mu med byung*/__/spong ba bsam gtan de kho nar/__/mnyam par 'jog pa dka' na yang*/__/chung nas gdul bya grong chog sogs/__/rmi lam du yang ma dran cing*/__/tshe 'di blo yis thongs pa yis/__/bya btang kho na'i tshul du 'khums/__/mchog dman su la'ang ngo srung dang*/__/re dog spros pa dmar thag bcad/__/snga phyi mi lo bcu gsum tsam/__/lhag pa'i lha yi bsnyen sgrub dang*/__/zab khrid brgya rtsa shar sgom bgyis/__/nyams dang rtogs pas dben mod kyang*/__/khas blangs cha tsam bsgrubs pa yis/__/snyigs dus skal bzang gral tshud tsam/__/byung bas yid bde 'ba' zhig shar/__/de ltar 'khor lo rnam gsum gyi/__/phyi yi rnam thar mdor bsdus so/__/nang gi rnam par thar pa ni/__/snga 1 'gyur bka' bdams 2 sa skya pa 3/__/mar shangs bka' brgyud 4 sbyor ba drug 5/__/zhi gcod 6 bsnyen 7 sgrub 8 dang bcas pa'i*/__/sgrub brgyud shing rta che brgyad la/__/shin tu mos shing dad pa'i blos/__/sngon gyi lugs srol ma nyams pa/__/dka' ba 'bad pa brgya phrag gis/__/mang du tshol zhing thos par byas/__/de lta'i thos bsam sgom pa'i skabs/__/dngos nyams rmi lam ci rigs par/__/bla ma lha dang mkha' 'gro yis/__/nye brgyud gdams pa stsal ba dang*/__/byin brlabs mtshan ma ci yang mthong*/__/dngos grub thob pa dka' mod kyi/__/tshig don sgom tshul phal cher zhig__/shes shing khong du chud pa byung*/__/'on kyang gzhan blor shongs dka' bas/__/mdo tsam yin gyi rgyas par ni/__/brjod kyis mi longs dgos pa bskyung*/__/re zhig nang gi rnam thar gyi/__/sa bon tsam du smos pa'o/__/gsang ba bka' babs bdun 'byung zhes/__/o rgyan chen po'i lung byang las/__/yang yang bsngags par mdzad pa ltar/__/rang lo brgyad pa'i dus kyi tshe/__/'du 'khrugs drag pos mnar ba na/__/pad+ma thod phreng yab yum gyis/__/rdo rje phur pa'i dkyil 'khor du/__/dbang bskur byin brlabs gegs las grol/__/bco lnga'i dus su nying 'khrul dang*/__/mngon sum gang yin 'byed dka' ba'i/__/nyams kyi gsal snang brtan pa la/__/rgya gar badz+ra A sa na'i/__/ke'u tshang dgu rim drung du sleb/__/rim gyis 'dzegs nas brgyad pa'i nang*/__/slob dpon 'jam dpal bshes gnyen ni/__/g.yas g.yon glegs bam dang bcas pa/__/paN+Di ta yi tshul du mjal/__/gus pas btud cing gsol btab pas/__/thog mar g.yon gyi glegs bam nyid/__/sher phyin sdud pa'i rgya dper snang*/__/de nyid spyi bor bkod nas kyang*/__/mtshan nyid chos kyi bka' lung gi/__/byin rlabs rdzogs pa yin no gsungs/__/g.yas kyi glegs bam rdzogs pa che/__/rdor sems snying gi me long gis/__/byin brlabs sngags kyi tshul spyi dang*/__/sde gsum rdzogs pa chen po yi/__/tshig don byin rlabs rdzogs par stsal/__/lung bstan 'ga' zhig mdzad pa'i mthar/__/dgyes pas 'od zhu rang la thim/__/rtog med ngang du dar cig lus/__/phyir 'ong sgo drung me chen por/__/'bar ba'i nang du dbang med zhugs/__/rags pa'i lus phung bsregs pa'i mod/__/bi ma mi tra yin snyam pa'i/__/'od kyi lus su lam mer snang*/__/gzhan yang grub thob thang stong sogs/__/mang pos rjes su bzung ba dang*/__/dbang dang byin rlabs thob pa sogs/__/grub chen snying gi thig ler bsdus/__/bcu drug sa zla'i tshes bcu yi/__/tho rangs pad+ma 'od du sleb/__/de yang spyir btang bkod pa dang*/__/mi mthun brag ri lhun chags phug__/sprin dkar shin tu mdzes pa'i khrod/__/mtsho skyes mkha' 'gro'i tshogs bcas mjal/__/dgongs pas byin brlabs brda dbang bstsal/__/bka' babs bdun gyi dbugs dbyung thob/__/de mthar lta stangs dang bcas te/__/gzung ba'i yul gyis ma gos shing*/__/'dzin pa'i rtog pas ma bslad par/__rig stong rjen par bskyang ba ni/__/sangs rgyas kun gyi dgongs pa'o/__/zhes gsungs rang la thim pa yis/__/thugs yid dbyer med 'dres pa'i ngang*/__/gnas lugs rang so zin tsam byung*/__/de la spro ba skyes nas kyang*/__/dad pas rtse gcig gsol btab mthus/__/snga 'gyur bka' ma'i rgyun 1kun thob/__/sa gter 2dngos dang yang 3gter dang*/__/dgongs gter 4dag snang 5snyan brgyud 6sde/__/rjes su 7dran pa'i gter bcas pa'i/__/bka' babs brgyud mar thob pa rnams/__/lo chen bai ro dngos byon pa/__/rigs brgya'i khyab bdag bka' drin can/__/'dzam gling chos kyi shing rta che/__/'jam mgon blau gros mtha' yas kyis/__/shin tu don gnyer dgongs gtad pas/__/phal cher gtan la phab nas kyang*/__/dgyes pa'i mchod sprin mchog tu spros/__/rin chen gter gyi mdzod chen por/__/rgyab rten legs bshad rmad byung bcas/__/bzhugs su gsol zhing spar du bskrun/__/bsnyen bsgrub 'chad spel mdzad pa yis/__/bgyi ba don dang ldan par gyur/__/gzhan yang ris med skyes chen la/__/ci rigs phul zhing dgyes pa bskyed/__/'di rnams thog mar lung bstan dang*/__/kha byang ji ltar byung ba dang*/__/bar du gtan la phab tshul dang*/__/tha mar 'brel 'jog nyams blangs skabs/__/slob dpon yi dam mkha' 'gro yis/__/dbang bskur byin gyis brlabs pa'i tshul/__/shin tu zhib par yod na yang*/__/'ga' zhig chos tshan so so'i skabs/__/zur tsam gsal bas mkhyen bya yi/__/rgyas par spro bar ma nus mod/__/slad nas spro ba'i rten 'brel 'tshal/__/de ltar da lta'i rnam par thar/__/don gyi snying po sa bon tsam/__/mdor bsdus nyid du gsol ba ste/__/snga ma dran pa'i mthu chung yang*/__/gter lung rnams su gsal ba dang*/__/dam pa rnams kyis dman pa la/__/spro ba bskyed phyir dbugs dbyung ba/__/dpal ldan karma pa sogs kyis/__/gsol 'debs tshigs su bcad par gsal/__/rang gi bag chags 'al 'ol tsam/__/rgya gar yul du grub pa'i dbang*/__/rdo rje dril bu pa dang ni/__/sgo mtha' yas pa'i blo gros dang*/__/paN chen nags kyi rin chen sogs/__/paN grub 'ga' zhig gsal ba dang*/__/bod yul khri srong mchog grub rgyal/__/chos dbang mnga' ris paN+Di ta/__/thang stong lha btsun chen po sogs/__/'al 'ol dran yang yid rten ci/__/ma 'ongs bi ma'i bla sgrub skabs/__/tshe 'di 'phos ma thag pa nas/__/sprul gzhi ri bo rtse lnga ru/__/pan chen bi ma'i thugs kar thim/__/sprul pa lnga 'byung smon lam mthus/__/ris med bstan par phan ces gsungs/__/de ltar dus gsum rtogs brjod 'di/__/lha sras dam 'dzin skye ba'i mtha'/__/'gran bral grub pa'i 'khor los sgyur/__/'jigs med phrin las 'od zer gyi/__/rnam 'phrul mkhas btsun bzang po'i phul/__/'jigs med bstan pa'i nyi ma yis/__/lha rdzas rin chen skyes dang bcas/__/nan tan bskul ngo mi ldog tsam/__/shin tu mdor bsdus sa bon du/__/'jam dbyangs mkhyen brtse'i dbang pos bris/__/dge bas byang chub snying po'i bar/__/theg mchog bshes dang mi 'bral zhing*/__/myur du byang chub thob par shog__/mang+ga laM//__